 

**בבית הדין הצבאי המחוזי**

**במחוז שיפוטי מטכ"ל**

**בפני: סא"ל מיכל אמברם שחר - אב"ד**

**רס"ן חיים בלילטי - שופט**

**סרן רן נבון - שופט**

**בעניין: התובע הצבאי (ע"י ב"כ,** **קמ"ש נעם שמחון)**

**נגד**

**ב/XXX רב"ט מ' א' ס' (ע"י ב"כ,** **סרן יעלה צפלאוי)**

הכרעת - דין

על פי הודאתו, מורשע הנאשם בשבע עבירות של הונאה בכרטיס חיוב, לפי סעיף 17 רישא לחוק כרטיסי חיוב, התשמ"ו-1986; בחמש עבירות של גניבה מחייל, לפי סעיף 84 לחוק השיפוט הצבאי, התשט"ו-1955 ובשתי עבירות של ניסיון לגניבה מחייל לפי סעיף 84 לחוק השיפוט הצבאי, בצירוף סעיף 25 לחוק העונשין, התשל"ז-1977. כל זאת, בהתאם לכתב האישום המתוקן ולפרטים הנוספים.

1. **ניתנה היום, ‏02/10/2019, ‏ג' בתשרי התש"פ, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופט**

גזר - דין

הנאשם, רב"ט מרדכי סרביניאקוב, אשר שירת כחייל כללי, הורשע על פי הודאתו בכתב אישום מתוקן, בשבע עבירות של הונאה בכרטיס חיוב, בחמש עבירות של גניבה מחייל, ובשתי עבירות של ניסיון לגניבה מחייל. כעולה מכתב האישום המתוקן בשורת הזדמנויות החל בחודש יולי 2017 ועד לחודש פברואר 2018 נטל הנאשם את פרטי כרטיסי החיוב של חבריו ליחידה לצורך ביצוע שורת עסקאות. כעולה מכתב האישום מדובר בעסקאות בהיקף של כ 13,000 ₪.

מן הפרטים הנוספים עולה, כי חקירת מצ"ח נפתחה בעקבות תלונה שהתקבלה בבסיס מצ"ח חוף, בעקבות חשד כי הנאשם גנב את פרטי כרטיסי האשראי של חיילים המשרתים עמו. בחקירה הודה הנאשם במיוחס לו, ולא הוחזק במעצר בגין תיק זה.

ברקע הסדר הטיעון שהציגו הצדדים, ניתן משקל, מן העבר האחד לטיב העבירה וחומרתה, הכוללת פגיעה ברכוש הזולת. כאשר העבירה מתבצעת בשירות הצבאי, יש בה גם פגיעה באמון השורר בין החיילים המשרתים בצוותא באותה יחידה. מן העבר האחר, נתנו הצדדים דעתם לשורת היבטי קולה. ראשית, לוויתור ההגנה על טענות ראייתיות שונות, להודאת הנאשם ולחיסכון בזמן שיפוטי. שנית, שקלו הצדדים היבטי שיקום. מדובר במי שמשוחרר מהשירות הצבאי מאז חודש מרץ 2018, הוא נטוע בחייו האזרחיים, יש לו עבודה קבועה ומסודרת ונטל אף חלק בתוכנית טיפולית. נשקלו גם נסיבותיו המשפחתיות והכלכליות של הנאשם מבית, הניצבים בזיקה לנסיבות ביצוע העבירה. מדובר במי שהשלים שירות צבאי מלא. הנאשם שילם זה מקרוב את הפיצויים לנפגעי העבירה.

בנסיבות הכוללות האמורות, מצאנו לכבד את עתירתם המשותפת של הצדדים לעניין העונש.

**על הנאשם נגזרים, אפוא, העונשים הבאים:**

1. **ארבעים (40) ימי מאסר לריצוי בפועל. הנאשם יחל בריצוי עונשו ביום 29.11.2019. במועד זה נדרש הנאשם להתייצב עד השעה 09:00 בבס"כ XXX.**
2. **עונש מאסר מותנה בן שישים (60) ימים למשך שלוש (3) שנים, שלא יעבור עבירה שיש בה יסוד של שליחת יד ברכוש הזולת או עבירה של הונאה בכרטיס חיוב.**
3. **קנס בסך שלושת אלפים שקלים (3,000 ₪), שישולם בעשרה (10) תשלומים שווים ועוקבים, החל ביום 01.02.2020, על פי שוברים שיופקו במזכירות בית הדין. מובהר כי אי עמידה באחד התשלומים, יביא לפירעון מיידי של סכום הקנס כולו.**
4. **פיצויים בסך ארבעת אלפים שקלים (4,000 ₪), ששולמו לנפגעי העבירה טרם מתן גזר הדין.**
5. **הורדה לדרגת טוראי.**
6. **זכות ערעור כחוק.**
7. **ניתנה היום, ‏02/10/2019, ‏ג' בתשרי התש"פ, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופט**

**העתק נכון מהמקור  
רס"ן מאיה גנות  
ק' בית הדין**

**נערך על ידי: א.ע**

**בתאריך: 11.10.2019**

**חתימת המגיה: ג' ב' ש'**